Pi' pin iri na ca pijim' nucun Jeju ne,
xuruxut xuruxut tiquin' ac caca na pain ca mama' xin cacain Jerusalém.
O na Jeju,
xuruxut nanain waracon co taxipa' ca ma' quem.
Wixicam pin iri nanain ca paric to ne xirim pain Betfagé ma' ne,
je pain Betânia ma',
ca to ja' pan nain pacun ma',
ca Pacun Nein Oliveira caca oro wari' ma',
tomi' ac tococwa na co taxipa' ca ma'.
Ma' 2 nana co tomi' ca ma'.
Mama' jein ca paric to ne xirim ma',
ca querec hwe ma'.
Hwet pin iri jein ne,
mam' ac hwein tara wijimain burro ca tucu pan wa ma',
ca om xao pe querec camain' wa ma'.
Tacom' hot jein,
an qui' ac hwein tara ta.
Mo ta ma' i ma' pahu' quem cuhu' wari' ma',
mo ta para tacom' hot hwein quem cuhu',
tomi' ac hun tara:
Om na,
param inain na Taramaxicon nuxut ta ac hun tara na ca tomi' tococwa ma'.
Mama' ac caca na,
mam' ac cacain na wijimain burro ma'.
Win ne ca wara tomi' ca Jeju ma'.
Tacom' hot iri nanain ne,
tomi' querec ac cocon na oro waximain:
Para tacom' hot hwein wijimain burro ca' quem nana.
Om na,
param inain na Taramaxicon nuxut ta ac caca na.
Ma,
an mao jein ta ac caca na.
An mi' ac cocon pain na Jeju ma',
cum xo' ac cacain na xonein con womicocon quem.
Xao pe rain ta ac cocon na.
Xao pe nain wijimain burro Jeju ma',
tiquin' mao ac ca na.
Ca tiquin' mao ca ma',
ca cum xo' cocon womicocon pain wana oro wari' ma' quem.
Wixicam pin iri nain wana ca quiji' mao nain Pacun Nein Oliveira ma' ne,
tomi' querec te tomi' querec te pi' pin ac caca na oro wari' co taxipa' nonon Jeju ma'.
Mija nana,
om ca paric camain' caca.
Merem ac caca na:
Awi tamana na Iri' Jam ta nana.
Xi mija ara ne oro ca ara ca Jeju ma',
ca querec caca ma',
pain ca ara cain oro ca om ara taxi' ne ca wari' wa ma'.
Merem ca' nana:
Tomi' querec te xun taramaxicon cwa',
co mam' maqui' nain ca hwara' opa nucun Iri' Jam cwa'.
Mana' mana' om pin napari' Iri' Jam.
Tomi' querec te tomi' querec te pi' pin nonon Iri' Jam oro co to nanain iri' pawin cain quem na ca merem caca oro wari' ma'.
Ma' nana oro fariseu co coco' to ho' nonon oro wari' ma' quem.
Tomi' ac cocon na Jeju:
Taramaxicon co ca' na taxipa' capijacon Iri' Jam.
Tomi' in pin ximomon co taxipa' ma ta nonon.
Om ara xi' na ca taraju hohot cocon ca taramaxicon ma ta cocon Jeju ta.
Om na ta ac tococwa na.
Mo xi tacana to caca co taxipa' ta' cwa',
pain ca tomi' querec te tamana cacapa' ca',
merem pan ac ne xira oro pacun pain ca tomi' hwet nein ca tomi' querec te nein pata' ta na ca tomi' tococwa ma'.
Wixicam pin ac cacain na Jerusalém.
Querec iri nain oro xirim Jeju ne,
aca ac ca na,
xi xiram pa' ara tococwa co to nanain ta.
Wa inuhu' me ac tococwa na.
Mo xi ma' ne xumuhu' pain xec ca',
mo xi querec pin' hwein carawa ca to' om pin tain nain ca toron ne xumuhu' ma'.
Ane om na mami' cuhu' pain xocori ca' ne.
Xi howa je na hwe ta.
Ac ca om ne na tucuhu',
ac ca joc xim xihwe na pain ca querec pin' hwein quem.
Ame hwe e',
main maqui' tara oro xec pain ca hwet cucuhu' oro co noc nunuhu' ma'.
Mam' tao' caho' ac cuhu' tara pain cote ne pana pain macan',
coco' coco' mam' ac cucuhu' tara quem.
Om ta jein mama' ac hwe cocon.
Corom hwet ac cucuhu' tara,
om ta xiram pa' camain' cucuhu',
to' parapa' pin tuturuhu'.
Wahu',
mana panxihwe ma' quem,
to' parapa' to' parapa' pi' pin ac cucuhu' tara.
Om ta to wet xica' pe camain' ne oro pacun nein oro xuruhu' ma' quem,
to' pa horohot pi' pin tatarain ta.
Xi querec pin' hun Iri' Jam pain ca to' witan xim paxi' cuhu' pata' ta na ca tomi' tococwa pain ca aca nucun.